‘Meeste US-studente wil klasloop’Universiteit Stellenbosch. Foto: Facebook Vier betogers is Maandag op die US-kampus ná ŉ skermutseling met die polisie in hegtenis geneem. Martin Viljoen, woordvoerder van die universiteit, het gesê 12 studente is ook intussen geskors hangende dissiplinêre optrede teen hulle. Hul skorsings hou verband met aanranding en optrede wat ander studente verhinder het om aan akademiese aktiwiteite deel te neem, onder meer die belemmering van toegang tot die biblioteek, ontwrigting van toetse en lesings en die opskeur van toetsvraestelle. Tog het ŉ meningsopname getoon dat 93,92% (8 788 studente) die universiteit se inisiatiewe om met die akademiese program voort te gaan, ondersteun, en nie voorsien dat gratis hoër onderwys binnekort ŉ werklikheid sal wees nie. Bykans tweederdes van studente het ook aangedui dat hulle voldoende inligting ontvang het oor die finansiële hulp wat deur die US, die nasionale finansiële hulpskema vir studente (NSFAS) en die departement van hoër onderwys en opleiding gebied word. Volgens Viljoen het die opname “ŉ besonder hoë responskoers van 29,4%” opgelewer. Prof. Wim de Villiers, rektor en visekanselier van die US, het gesê hy en die US se studentedekaan, Tonia Overmeyer, het op 17 September ŉ vyf uur lange gespreksessie met studente gehou waar die US se verbintenis tot die voltooiing van die akademiese jaar aan hulle verduidelik is. “Die US bly terselfdertyd daartoe verbind om finansiële hulp vir arm studente te bied sodat hulle hul graadprogramme kan voltooi,” het De Villiers gesê. “Die universiteit sal alle moontlike bykomende finansieringsopsies ontgin omdat ons nie uit eie hulpbronne gratis hoër onderwys vir al ons studente kan bekostig nie. Ons is ook van plan om die nasionale regering te probeer oortuig om die chroniese onderfinansiering van die hoëronderwyssektor reg te stel.” Hy het beklemtoon dat die uitslag van die opname egter nie die minderheidstem die swye sal oplê wat al die US se belangegroepe aan die belangrikheid van bekostigbare en toeganklike onderwys vir almal moet herinner nie. “Die US bly verbind tot instaatstellende toegang en bekostigbare gehalte-onderrig. Die huidige golf van ontwrigtende protesaksie op kampus, wat reeds gelei het tot die ontwrigting van akademiese aktiwiteite en aansienlike skade aan geriewe, asook individue fisieke en emosionele skade berokken het, is onaanvaarbaar en het ŉ negatiewe impak op hoëronderwys-geleenthede vir alle studente, ook vir betogers én vir diegene vir wie hulle skynbaar in die bresse tree,” het hy gesê. Intussen is die US vasbeslote dat akademiese bedrywighede vandag en die res van die week normaalweg sal voortgaan. Viljoen het gesê bykomende maatreëls is vir vandag getref. “Personeel en studente word versoek om kalm en geduldig te bly, nie op uitlokking te reageer of om protesgroepe teen te gaan nie. Die US-bestuur doen ook ŉ beroep op alle studente om in die belang van hul eie akademiese loopbane te fokus op die komende eindeksamen,” het hy gesê. Hy het gesê die US-bestuur bly verbind tot gesprekvoering met die studentegemeenskap.